สรรพากรแจ้งวันหยุดมีจนท.โทรขอเอกสาร
สรรพากร เตือนเร่งยื่นแบบรายการเสียภาษี  วอนอย่าตกใจหากเสาร์อาทิตย์มี จนท. โทรขอเอกสารคืนภาษี ยืนยันไม่มีการขอเลขที่บัญชีธนาคารเด็ดขาด
29 มี.ค. 2555

สรรพากร เตือนเร่งยื่นแบบรายการเสียภาษี  วอนอย่าตกใจหากเสาร์อาทิตย์มี จนท. โทรขอเอกสารคืนภาษี ยืนยันไม่มีการขอเลขที่บัญชีธนาคารเด็ดขาด 
นางจิตรมณี สุวรรณพูล รองอธิบดีกรมสรรพากร กล่าวเตือนประชาชนที่ยังไม่ได้แสดงภาษีเงินได้ และมีความประสงค์จะขอคืนภาษี ให้รีบยื่นแบบแสดงรายการและชำระภาษี ภ.ง.ด.90 และ ภ.ง.ด.91 ประจำปีโดยเร็วที่สุดอย่ารอจนถึงวันสุดท้ายคือ 2 เมษายนนี้ ในกรณีที่ยื่นส่งเป็นกระดาษที่สำนักงานเขตภาษี , และวันที่ 10 เมษายน ในกรณียื่นแบบผ่านทางระบบอินเทอร์เน็ต เพราะจะยิ่งทำให้การพิจารณาล่าช้าออกไป
ส่วนกรณีที่เจ้าหน้าสรรพากรโทรตามเอกสารหลักฐานแสดงการลดหย่อนภาษีในวันเสาร์ -อาทิตย์ ขอให้ประชาชนอย่าตื่นตกใจ เพราะขณะนี้เจ้าหน้าที่กรมสรรพากรกำลังเร่งตรวจสอบเอกสารของผู้ขอคืนภาษี โดยทำงานทุกวัน ไม่เว้นเสาร์ - อาทิตย์
"กรมสรรพากรจะเรียกเพียงเอกสาร แต่จะไม่เรียกเก็บเงิน หรือถามบัญชีเงินฝากรวมทั้งจะไม่มีให้ทำธุรกรรมผ่านทางเครื่องเอทีเอ็มแต่อย่างใด โดยหากพิจารณาคืนเงินแล้วเสร็จ กรมสรรพากรจะส่งเช็คเงินสดเท่าจำนวนที่ได้คืนภาษีไปยังที่อยู่ที่ผู้ขอคืนภาษีที่ระบุไว้เท่านั้น" รองอธิบดีกรมสรรพากร กล่าว